Il-Ministru Borg insista li mhux se jippermetti li jsiru xogħlijiet bi kwalità inferjuri Il-Ministru għat-Trasport Ian Borg qal fil-Parlament li se jkun qiegħed isir xogħol mill-ġdid fil-Bypass tal-Mellieħa hekk kif fi kliemu, ċertu partijiet ma laħqux il-kwalità mixtieq mill-Aġenzija tal-Gvern Infrastructure Malta. Il-Ministru Borg, waqt li kien qiegħed iwieġeb mistoqsija Parlamentari tad-Deputat Clayton Bartolo ikkonferma li Infrastructure Malta twettaq diversi testijiet fuq kull proġett li jsir. Spjega kif minn testijiet imwettqa fuq il-Bypass tal-Mellieħa, irriżulta li ċertu partijiet ma laħqux il-kwalità mixtieqa u għalhekk il-kuntrattur, bi spejjeż tiegħu, se jkun qiegħed jerġa’ jaqla’ u jagħti t-tarmak mill-ġdid lil dawn il-partijiet. “Mhux se nħalli li x-xogħol li qed jagħmel il-Gvern b’investiment bla preċedent ta’ € 700 miljun ikun suġġett għal kwalità inferjuri. Jiena dejjem nesiġi li twaqqif ta’ Infrastructure Malta u l-bidla fir-responsabbilita minn Transport Malta u l-Kunsill Lokali għall-Aġenzija trid tara magħha titjib fil-kwalità,” insista l-Ministru Borg.